text: VBK køber Nicolaj Agger
  06 august 2012 kl. 08.29
  Vejle Boldklub Kolding har indgået en 3-årig kontrakt med den 23-årige angriber Nicolaj Agger, der er blevet købt fri i Superliga-klubben Brøndby IF.
  Den 187 centimeter høje spiller har siden debuten for Brøndby spillet 60 kampe og scoret 11 mål for klubben på Vestegnen. 
  Sportschef Mads Bro Hansen er særdeles tilfreds med at få Nicolaj Agger på holdet. 
  - Det er ikke nogen hemmelighed, at vi har kigget på at styrke vores angreb yderligere, og af de muligheder, vi har haft, stod Nicolaj Agger højt på listen. Derfor er jeg glad for, at det, efter et langstrakt forløb, er lykkedes for os at hente Nicolaj Agger i Brøndby, siger Mads Bro Hansen.
  Han understreger, at det er vigtigt for holdet at få en venstrebenet angriber.
  Nicolaj Agger har også en fortid i Sønderjyske.
  